溪橋
作者：李處權
朝代：宋

paragraphs: 昔人愛仙掌，歸時倒騎驢。
風味顧不淺，豈以俗士拘。
我來過溪橋，效顰返肩輿。
異世頗同懷，往者不可呼。
是時秋冬交，霜後木落疏。
人家在窈窕，溪山如畫圗。
我老尚羈束，媿爾鶩與鳬。
川光媚煙景，沿戯得自如。
人生一世間，過眼皆空虛。
偶然及勝踐，臨覽復起予。
尚當風月夕，藉地倒一壺。
意亦不在酒，得句聊自書。
誰能五侯門，長鋏歸來乎。